"ปู"สั่งทุกฝ่ายรายงานค่าบาทต่อสศช.
นายกฯสั่งทุกหน่วยงานรวมข้อมูลเสนอสศช. เพื่อเกาะติดปัญหาเงินบาทแข็งค่า ปัดกดดันธปท.ลดดอกเบี้ยแต่ถือเป็นหนึ่งกลไกที่ดี
21 พ.ค. 2556

นายกฯสั่งทุกหน่วยงานรวมข้อมูลเสนอสศช. เพื่อเกาะติดปัญหาเงินบาทแข็งค่า ปัดกดดันธปท.ลดดอกเบี้ยแต่ถือเป็นหนึ่งกลไกที่ดี
น.ส.ยิ่งลักษณ์ ชินวัตร นายกรัฐมนตรี เปิดเผยถึงกรณีสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศตัวเลขไตรมาสแรกชะลอลงนั้น โดยรัฐบาลได้มีการติดตามและได้ย้ำทุกกระทรวงในเรื่องการดำเนินการแก้ไขของแต่ละกระทรวง โดยเฉพาะอย่างยิ่งกระทรวง
นอกจากนี้ ให้แต่ละกระทรวงรวบรวมนโยบายที่ได้แก้ไขไปแล้วให้หน่วยงานกลาง คือ สศช. และกระทรวงการคลัง ที่มีนายกิตติรัตน์ ณ ระนอง รองนายกรัฐมนตรี และรมว.คลัง รวมถึงฝ่ายเกี่ยวข้อง เพื่อจะได้ดูว่ามีมาตรการอะไรบ้างต้องทำเพิ่ม เพื่อรายงานต่อคณะรัฐมนตรี (ครม.)
ส่วนการวิจารณ์ว่า สศช.และรัฐบาลจับมือกันเพื่อกดดันธนาคารแห่งประเทศไทย (ธปท.) ให้ลดดอกเบี้ยนั้น น.ส.ยิ่งลักษณ์ กล่าวว่า สศช.มีหน้าที่ชี้แจงข้อเท็จจริง ข้อเท็จจริงตรงนี้ทุกภาคส่วนต้องช่วยกันชี้แจงให้รับทราบ และการตัดสินใจอย่างไรนั้น ทางคณะกรรมการนโยบายการเงิน (กนง.) เป็นผู้พิจารณาตัดสินใจข้อมูล และอยากเห็นความร่วมมือในการทำงานร่วมกัน
“เพราะสุดท้ายไม่อยากเห็นประเทศของเรา ซึ่งขณะนี้มีแนวโน้มทิศทางพัฒนาเศรษฐกิจที่ดี หยุดชะงัก เพราะเราสูญเสียโอกาสไปมาก ตั้งแต่อุทกภัย ดังนั้น ไม่อยากเห็นตัวเลขเศรษฐกิจที่หด ขณะที่ประเทศอื่นกำลังเริ่มปรับตัวกันแล้ว”
นายกรัฐมนตรี ยอมรับว่า แนวทางการลดดอกเบี้ยถือเป็นวิธีหนึ่งที่ดี และต้องมองว่าทำอย่างไรให้ค่าเงินบาทมีเสถียรภาพ เทียบกับประเทศเพื่อนบ้านและประเทศอื่นๆด้วย และที่สำคัญค่าเงินก็เป็นส่วนหนึ่งของราคาที่จะแข่งขันได้ ซึ่งมีหลากหลายกลไก และค่าเงินก็ถือเป็นหนึ่งในกลไก การที่จะใช้กลไกอย่างไรอยู่ที่กนง. แต่สิ่งที่ผู้ประกอบการอยากเห็นคือเสถียรภาพของค่าเงินบาท การเงิน และราคาที่สามารถแข่งขันได้ ก็ขอให้เทียบเคียงกับประเทศในภูมิภาคเพื่อนบ้านด้วย
อย่างไรก็ดี เมื่อผู้สื่อข่าวได้พยายามถามนายกฯว่าได้มีการหารือกับธปท.หรือยัง แต่ น.ส.ยิ่งลักษณ์ ปฏิเสธที่จะตอบคำถามดังกล่าว และเดินขึ้นรถประจำตำแหน่งทันที